<classify> SERIKALI imesema itaendelea kufungua fursa kwa watu wenye ulemavu ili kuendeleza jitihada za kulinda na kudumisha haki za watu wenye ulemavu nchini.Naibu Katibu Mkuu Wizara Elimu, Sayansi na Teknolojia Dk. Ave Maria Semakafu ameyasema hayo wakati akifunga mafunzo ya siku 10 ya Tehama kwa walimu wa sekondari na vyuo wenye ulemavu wa kuona na kusikia, yaliyofanyika Chuo Kikuu Huria jijini Dar es Salaam.Mafunzo hayo maalumu kwa walemavu hao wa macho na masikio yametolewa kuwapunguzia utegemezi katika shuguli za kufundisha ili kuendana na kasi ya utandawazi.Dk Semakafu amesema ni wajibu wa wa Serikali kuhakikisha watu wenye ulemavu wanapata haki sawa kama watu wengine wasio walemavu.Serikali itajitahidi kutoa mafunzo kwa walimu wenye ulemavu ili kuwajengea uwezo na kufurahia kazi zao,amesema na kuongezaKuwachanganya wanafunzi wasio walemavu na wale wenye ulemavu hususani viziwi ni kuwapunja viziwi kwani kawaida viziwi masomo yao hayazidi dakika 15, alafu mtu wa kutafsiri ni shida, piga picha mwalimu awe ni mlemavu wa kuona au kiziwi alafu mwanafunzi asiye na ulemavu asimame aseme hajaelewa, inakuaje? amehoji.Amesema ni changamoto kubwa kwa walimu na wanafunzi hususani wasio walemavu ambao uona kama wanapotezewa muda, na kwamba mafunzo hayo ya Tehama waliyopatiwa yatasaidia kutatua changamoto hiyo.Walimu walemavu wamesoma ni lazima serikali iwaajiri, lazima wapewe haki sawa na wengine hatuwezi kuwaacha nyuma ndio maana serikali imeamua kuendesha mafunzo haya maalumu, yaliyoshirikisha zaidi ya walimu 140 kutoka shule za sekondari na vyuo ili kwenda kuwafundisha wanafunzi wao wenye uhitaji,alisema.Amesema katika kpindi cha miaka minne ya uongozi wa Serikali ya awamu ya tano imetumia Sh.bilioni 5.9 kusambaza na kununua na kusambaza vifaa maalumu vya kielimu na saidizi katika shule za msingi na sekondari, ila changamoto kubwa ni kuwa walemavu hao hawavitumii kwa kile wanachodai kuwa vinawakera.Kwa sababu vinawakera ndio maana serikali ikafikiria kutafuta njia mbadala ya kutoa mafunzo maalum ya Tehama ili kuwarahisishia, kupitia mafunzo haya walimu wasiona wataweza kutafuta masomo mbali mbali kwenye mitandao na kuwafundisha wanafunzi wao wasiona hali kadhalika kwa viziwi.alisema.Vifaa vilivyonunuliwa na kusambazwa mashuleni kwa watu wenye uhitaji maalum ni Shime sikio Hearing Aids kwa ajili ya wanafunzi wenye matatizo ya usikivu, mashine za kuandikia maandishi ya breli kwa ajili ya wasioona na Vivunge vyenye fimbo nyeupe Braille kit.Dk Semakafu amesema pia kwa sasa kila mkoa ni lazima kuwa na shule maalumu ya watu wenye uhitaji maalumu na tayari serikali imefanya upanuzi na ukarabati wa Chuo cha Ualimu Patandi ili kuongeza udahili wa walimu ambao pia watapata fursa ya kufundishwa lugha za alama ili kuwasaidia wanafunzi wenye uhitaji mashuleni.Chuo hicho pia kitasaidia wanachuo kufanya mazoezi ya kufundisha wanafunzi wenye mahitaji maalumu kwa vitendo na kuwa mahiri katika fani wanazosomea.Mnaweza kuona jitihada ambazo serikali imekuwa ikizifanya nitoe wito kwa familia, na wadau wa maendeleo kuendelea kuona umuhimu wa kuchangia juhudi za serikali katika kuwapatia huduma stahihiki wanafunzi wenye mahitaji maalum ili kuwawezesha kushiriki kikamilifu katika kujifunza, amesema.Alisema ushiriki wa jamii ni muhimu sana kwani masuala ya watu wenye ulemavu ni mtambuka hivyo jitihada za pamoja zinahitajika ili kufikia malengo yaliyoanishwa katika miongozo ya kitaifa na kimataifa.Mkuu wa Kitengo cha Walemavu Chuo Kikuu huria OUT, Cosmass Mnyanyi amesema kufanyika kwa mafunzo hayo ni mkakati wa Serikali kuhakikisha elimu inaboreshwa katika makundi yote.Amesema mafunzo hayo yaliyoanza Januari 27 na kufikia tamati jana Februari 5, yalishirikisha wakufunzi 140 wenye mahitaji maalumu, wakiwemo viziwi 37, wasioona na wenye uoni hafifu 103 kutoka vyuo vya ualimu vya serikali na walimu wa shule za sekondari nchini.Akizungumza kwa niaba ya washiriki wa mafunzo, Mkufunzi kutoka Chuo cha Ualimu Morogoro Godfrey Omary alishukuru Serikali kwa kutoa mafunzo hayo kwa kuwa yataondoa udhaifu katika maeneo yao ya kazi kiutendaji lakini pia itapunguza utegemezi na kufanya kazi kwa ufanisi.  <topic>: kitaifa 